
Comisia pentru buget, finanţe şi bănci

Bucureşti,  5.11.2003    

Nr. 22/509

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea Ordonanţei Guvernului nr.7/2001 privind impozitul pe venit, cu care comisia noastră a fost sesizată în fond cu adresa Biroului Permanent nr.415 din 22 septembrie 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti  5.11.2003

Nr.22/509

RAPORT

asupra propunerii legislative pentru completarea Ordonanţei Guvernului nr.7/2001 privind impozitul pe venit

Cu adresa nr.415 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea Ordonanţei Guvernului nr.7/2001 privind impozitul pe venit.
La întocmirea raportului s-a avut în vedere punctul de vedere al Guvernului, precum şi avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Propunerea legislativă are ca obiect de reglementare completarea Ordonanţei Guvernului nr.7/2001 privind impozitul pe venit în sensul oferirii contribuabililor posibilitatea să dispună asupra destinaţiei unui procent de 1% din impozitul pe venitul anual global datorat.

In urma examinării propunerii legislative pentru completarea Ordonanţei Guvernului nr.7/2001 privind impozitul pe venit, în şedinţa din 5 noiembrie 2003, comisia a hotărât, cu 22 voturi pentru şi 2 voturi împotrivă, respingerea, întrucât schimbarea destinaţiei a 1% din impozitul pe venit, contravine principiilor reglementărilor în vigoare. Astfel, potrivit Legii nr.500/2002 privind finanţele publice, impozitul reprezintă o prelevare obligatorie, fără contraprestaţie şi nerambursabilă, efectuată de către administraţia publică pentru satisfacerea necesităţilor de interes general. Impozitul pe venit fiind un venit al bugetului de stat, contribuabilii persoane fizice nu pot dispune asupra destinaţiei acestuia, ei fiind, în calitate de contribuabili, beneficiarii prestaţiilor statului.

De asemenea, promovarea acestei propuneri legislative ar conduce la diminuarea cotelor şi sumelor din acest venit către bugetele locale ale unităţilor administrativ-teritoriale şi ar crea dezechilibre la nivelul acestora.

Adoptarea unei astfel de iniţiative legislative contravine principiului universalităţii, stipulat în Legea nr.500/2002, potrivit căruia veniturile bugetare nu pot fi afectate direct unei cheltuieli bugetare anume.


În raport de obiectul de reglementare, propunerea legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Experţi parlamentari:

          Onete Alexandru

          Măţan Ofelia

